# EPUBLIKA HRVATSKA

# ZAGREBAČKA ŽUPANIJA

**GRAD SAMOBOR**

**Gradsko vijeće**

KLASA: 021-05/18-01/6

URBROJ: 238-11-04-01/02-18-2

Samobor, 13.09.2018.

## ZAPISNIK

s 12. sjednice Gradskog vijeća Grada Samobora, održane 13. rujna 2018. godine u prostorijama Gradske vijećnice Grada Samobora, Trg kralja Tomislava 5, Samobor.

**Započeto u 14.00 sati**.

**NAZOČNI VIJEĆNICI:** Franjo Bedeničić, Miljenko Bišćan, Željko Bošković, Davor Daničić, Irena Franceković, Damir Gorišek, Maja Gračanin, Ivan Horvat, Đurđica Jančikić, Ivan Kaselj, Svebor Labura, Željko Mataušić, Lovro Mihelić, Andrija Noršić, Matilda Mihaela Purić, Zlatko Rešetar, Vladimir Skendrović, Damir Skok, Miran Šoić, Ivana Šolčić, Franjo Štefanić, Luka Tomovski, Petra Vlahović **te naknadno stigla** Irena Kapor

**IZOČNI VIJEĆNICI**: Vinko Jaklenec - opravdao

**PROČELNICA:** Valentina Horvat

**OSTALI:**

* Krešo Beljak, gradonačelnik Grada Samobora
* Sanja Horvat Iveković, zamjenica gradonačelnika Grada Samobora
* Željko Stanec, zamjenik gradonačelnika Grada Samobora
* Željko Radovanić, Marinko Džepina, Juro Horvat, Mladen Orginc, pročelnici upravnih tijela Grada Samobora
* Natko Gaberc, voditelj Referade za komunalnu infrastrukturu i promet u Upravnom odjelu za komunalne djelatnosti
* Igor Rizmanovski, voditelj Referade za opće poslove i poslove Gradskog vijeća u Upravnom odjelu za opće, pravne i tehničke poslove
* Josip Petrić, viši referent za informatičke poslove u Upravnom odjelu za opće, pravne i tehničke poslove
* Igor Mališ, viši referent za informatičke poslove u Upravnom odjelu za opće, pravne i tehničke poslove
* Tamara Mekinjić, unutarnja revizorica
* javnost

**Predstavnici sredstava javnog priopćavanja.**

**ZAPISNIČARKA:** Nada Gorišek

**MIRAN ŠOIĆ** – Sve vas lijepo pozdravljam, da bi mogli započeti s radom naše 12. sjednice Gradskog vijeća, moramo izvršiti provjeru da vidimo koliko nas je nazočnih, da li smo svi tu, i da li zadovoljavamo kvorum da možemo donositi pravovaljane odluke.

Molim gosp. Igora Rizmanovskog, da utvrdi nazočnost.

**IGOR RIZMANOVSKI** – Prelazimo na utvrđivanje nazočnosti na sjednici prozivkom vijećnika.

**MIRAN ŠOIĆ** – Konstatira da od 25 vijećnika 23 su nazočna, jedan će kasnije doći a jedan je opravdao izostanak, prema tome možemo donositi sve pravovaljane odluke i zaključke na 12. sjednici.

Prije utvrđivanja dnevnog reda predlažem da verificiramo Zapisnik sa 11. sjednice Gradskog vijeća Grada Samobora.

Otvaram raspravu o Zapisniku sa 11. sjednice Gradskog vijeća Grada Samobora koja je održana 12.07.2018. godine.

 Da li ima primjedbi na Zapisnik?

 **VLADIMIR SKENDROVIĆ** - Nemam nikakvih primjedbi samo bih zamolio potvrdu zapisničke konstatacije, jer dosta se razvila priča, pa da ne umrem u neznanju, o čemu smo mi to zapravo glasali, o točki 10. dnevnog reda. U zaključku kaže "na rekonstrukciji Obrtničke i Livadićeve ulice davanje suglasnosti gradonačelniku". Osobno sam za to glasao, jer smatram da je to nešto što je bila tehnička stvar i prethodilo obnovi tih ulica. Da li smo mi pod tim glasanjem možda glasali i za novu prometnu regulaciju?

 **ŽELJKO STANEC** - Vrlo rado ću odgovoriti na postavljeno pitanje gosp. Vladimira Skendrovića. U toj rekonstrukciji Obrtničke i Livadićeve, niste imali predočenu novu prometnu regulaciju, ali ste i ujedno i glasali za to, jer je obuhvat rekonstrukcije obuhvaćao i novu prometnu regulaciju. Da ste u dokumentaciji malo više vodili brige o tome mogli ste ju dobiti na uvid, ali ujedno još jedanput napominjem, glasali ste i za obnovu i za novu prometnu regulaciju.

 **MIRAN ŠOIĆ** - Evo, informatičari imaju neku potrebu da nešto ne funkcionira u snimanju pa da malo pričekamo.

 Zahvaljujemo se informatičarima na otklanjanju greške, pa možemo nastaviti dalje.

 **VLADIMIR SKENDROVIĆ** - Zahvaljujem se dogradonačelniku na odgovoru, s obzirom da je to novina molio bih da se ova konstatacija uvede, jer vi kada ste nam čitali prijedlog zaključka vi niste ovo naveli što je sada predočeno. Ja sam glasao i uvijek ću glasati za ovakve aktivnosti koje podrazumijevaju fizički napredak u obnovi ulica itd., međutim nisam znao u tom momentu mi nije predočeno da glasam i za novu prometnu regulaciju, o kojoj smo mi kasnije raspravljali da sada ne elaboriram dalje. Ovo na žalost nije ono što smo mi na toj sjednici glasali, nije tako predočeno.

 **MIRAN ŠOIĆ** - Ima li još netko primjedbe?

 S obzirom da se više nitko ne javlja za riječ dajem na glasovanje Zapisnik kakav ste dobili u materijalima za sjednicu.

 Nakon provedenog glasovanja Gradsko vijeće Grada Samobora većinom glasova (20 "za" i 3 "protiv") donijelo sljedeći

**ZAKLJUČAK**

**I.**

Verificira se Zapisnik sa 11. sjednice Gradskog vijeća Grada Samobora održane 12. srpnja 2018. godine, u tekstu kao što je dan u materijalima za sjednicu.

**II.**

Tekst Zapisnika prilaže se ovom zaključku i njegov je sastavni dio.

**MIRAN ŠOIĆ** - Uz poziv za današnju sjednicu primili ste prijedlog Dnevnog reda, s time da ja kao predsjednik Gradskog vijeća sukladno našem Poslovnika predlažem da se dnevni red dopuni, odnosno da se u isti uvrsti pod točkom 15. - Prijedlog zaključka o izdavanju instrumenata osiguranja prema Ugovoru o nabavi spremnika za odvojeno prikupljanje otpada, a dosadašnja točka 15. postaje točka 16. Ovo je potrebno radi hitnosti izdavanja instrumenata osiguranja.

Da li još ima kakvih prijedloga za izmjenu i dopunu Dnevnog reda? Ako nema, tko je za ovakav predloženi Dnevni red od točke 1. do točke 16.?

 Nakon provedenog glasovanja Gradsko vijeće Grada Samobora jednoglasno je (23 "za") usvojilo sljedeći

**DNEVNI RED**

1. Prijedlog Mreže osnovnih škola za područje grada Samobora
2. Prijedlog odluke o izradi III. izmjena i dopuna Odluke o donošenju Generalnog urbanističkog plana grada Samobora
3. Prijedlog odluke o izmjenama i dopunama Odluke o stipendiranju učenika i studenata grada Samobora
4. Prijedlog odluke o dodjeli Nagrade za životno djelo Grada Samobora u 2018. godini
5. Prijedlog odluke o dodjeli Nagrada Grada Samobora u 2018. godini
6. Prijedlog odluke o kriterijima, mjerilima i načinu financiranja decentraliziranih funkcija Javne vatrogasne postrojbe Grada Samobora u 2018. godini
7. Polugodišnji izvještaj o izvršenju Proračuna Grada Samobora za 2018. godinu
8. Izvješće o radu gradonačelnika Grada Samobora za razdoblje od 01. 01. – 30. 06. 2018. godine
9. Izvješće o zaključcima stručne analize zaprimljenih inicijativa u svrhu utvrđivanja osnovanosti pokretanja postupaka za izradu i donošenje prostornih planova i njihovih izmjena i dopuna u razdoblju od 01. rujna 2017. – 29. kolovoza 2018. godine
10. Prijedlog zaključka o davanju suglasnosti gradonačelniku za potpis okvirnog sporazuma u postupku javne nabave usluge prijevoza učenika osnovnih škola na području grada Samobora
11. Prijedlog zaključka o davanju suglasnosti gradonačelniku za potpis okvirnog sporazuma u postupku javne nabave loživog ulja za osnovne škole
12. Prijedlog zaključka o ukidanju statusa javnog dobra za opću uporabu na dijelovima kč.br. 1564/1 i kč.br. 1564/3, k.o. Domaslovec
13. Prijedlog zaključka o ukidanju statusa javnog dobra za opću uporabu na kč.br. 824/2 i kč.br. 825/2 k.o. Perivoj
14. Prijedlog zaključka o ukidanju statusa javnog dobra za opću uporabu na dijelu kč.br. 239/15 k.o. Domaslovec
15. Prijedlog zaključka o izdavanju instrumenata osiguranja prema Ugovoru o nabavi spremnika za odvojeno prikupljanje otpada
16. Ostale informacije.

MIRAN ŠOIĆ - Sada kada smo prihvatili Dnevni red s ovom izmjenom, možemo otvoriti naš Aktualni sat, kao što je to uobičajeno gosp. Skendrović se najavio da ima dva pitanja i jedan prijedlog.

**VLADIMIR SKENDROVIĆ** - Zapravo nemam pitanja, odlučio sam drugačije pristupati sjednicama da to budu, zapravo, prijedlozi, jer dosta mi se imputira da se samo kritički osvrćem. Stoga ću ja za ovaj aktualni sat predložiti da se podupru aktivnosti koje su došle i na Grad, a radi se o dopisu Judo kluba profectus Samobor koji je zaista svoje aktivnosti maksimalno proširio i za osobe s posebnim potrebama, to je hvale vrijedna aktivnost. Evidentno je da im treba pokušati omogućiti adekvatniji prostor u kojem bio oni tu djelatnost, bavljenjem sportom, za tako širok krug zainteresiranih mogli realizirati. Volio bih da u što krećem vremenu, ako postoje resursi, da im se omogući, da im se pomogne. Mislim da to niti u financijskom dijelu ne košta toliko Grad, a njima će biti stvarno od velike pomoći.

**MIRAN ŠOIĆ -** Da li će odgovor dati dogradonačelnica gđa Horvat Iveković, da se kaže što se poduzelo do sada. Nema potrebe, dobro. Onda se prima na znanje ova pomoć koju predlažete da se uvrsti i razmotri.

Da li ima dalje pitanja?

**IRENA FRANCEKOVIĆ** - Imam jedno pitanje u vezi Komunalnog redarstva. Zanima me, da li postoji neka evidencija zaprimljenih pitanja za komunalne redare, da li je moguće da građanin koji je postavio nekakvi zahtjev prema Komunalnom redarstvu ima uvid u to na koji način se njegov zahtjev rješava, a to se najčešće dešava u okolišu ili na ulicama ili među susjedima. Zanima me, da li o tome vodimo neku evidenciju, da li je moguće izvršiti uvid u to i da li se na neki način građani obavještavaju o tome na koji način Komunalno redarstvo djeluje?

**ŽELJKO STANEC -** Naravno da sva evidencija upita i sugestija građana, odnosno primjedbi koje su upućene prema našem Komunalnom redarstvu vodi se evidencija. Znam na što apelirate, pa se moram nadovezati na to. To je neka čudna politika koju vi na žalost vodite, apeliram na ono na paljenje boja koju ste tako spektakularno objavili, to je to na žalost, u medijima. Prije svega kada se neke činjenice iznose u javnost onda se treba upoznati točno o čemu se radi. Naravno da je to evidentirano, ta gospođa koja je to slikala nije prijavila to u Komunalno redarstvo. Reći ću vam konkretno, evo tu su svi vijećnici, i kao zamjenik gradonačelnika budem vam točno obrazložio o čemu se radi. Napisano je bilo da trgovačko društvo Komunalac, odnosno tvrtka koja se bavi na području grada Samobora bojanjem zebri, odnosno tih pješačkih prijelaza, svu onu boju koju na kraju radnog dana ostane da oni to spaljuju na području našeg Sajmišta. To apsolutno nema veze s istinom, to je takva laž, mogu je nazvati laž. Radi vam se isključivo o onim elementima, odnosno šablonama koje trgovačko društvo Komunalac koristi za iscrtavanje pješačkih zebri. Svatko kada je doma skidao staru farbu to je s let lampom kurio da se ta farba odlijepi iz tih šablona, o tome se radi, o nikakvom spektaklu onečišćenja okoliša, ekocidu, ne znam kako ste ga nazvali, kojim riječima. Prije svega, ako nešto govorite uzmite onda tehnički list, sigurnosni list, koja svaka boja ima, onda točno vidite što u uputama piše, na koji način se koristi, koje ima štetne utjecaje za okoliš, a onda iznosite takve neke činjenice u javnost.

**IRENA FRANCEKOVIĆ** - Ne znam da li ima mjesta replikama na ovom aktualnom satu, ali s obzirom da mi baratamo s jednim podacima, vi očito s nekim drugima. Nije bilo na nama nikakva situacija da mi izvodimo nekakve dokaze, mislim da bi za to trebale biti neke druge službe, zato smo pitali na koji način djeluje Komunalno redarstvo. Moram vas ispraviti ne radi se o nikakvoj gospođi, nego o jednom gospodinu koji živi odmah uz granicu Sajmišta, ali nije se samo on žalio nego cijelo susjedstvo. Smrad nije bio samo jedan dan, bilo je to više dana, no to sve skupa je tema za neku drugu raspravu. Mi smo u svakom slučaju jako zadovoljni što vi pratite naš portal Samobor grad za sutra, pa ste uspjeli vidjeti tu objavu.

**MIRAN ŠOIĆ** - Da li se još netko javlja?

**ZLATKO REŠETAR** - Imam prvo jednu pohvalu kako je riješeno križanje Ulice Giznik i Ulice Ivana Trnskog.

Imam jednu molbu, odnosno jedno pitanje od građana iz Ulice Franza Liszta, što se tamo kopalo, da li će to biti popravljeno do zime? Kopan je nekakav kanal uz rubni kamen. Da li je moguće isto tako riješiti promet na križanju Ulice Ivana Trnskog i Franza Liszta, gdje je jedan trokut, gdje se radi o jednoj velikoj uzbrdici, tamo se parkiraju vozila. Da li se tamo mogu postaviti nekakvi znakovi regulacije prometa ili iscrtati nešto slično?

**NATKO GABERC** - Za ovaj rov ćemo odmah sutra ujutro izvidjeti o čemu se radi, ja osobno nisam upućen o čemu se radi. Za rješenje Ivana Trnskog naručit ćemo prometni elaborat koji će iznjedrit najbolju moguću regulaciju za povećanje sigurnosti u prometu.

**MIRAN ŠOIĆ -** Ima li još pitanja? Ako nema predlažem da završimo naš Aktualni sat i da pređemo na dnevni red.

**Predsjednik Gradskog vijeća Grada Samobora zaključuje Aktualni sat, te se prelazi na rad po usvojenom Dnevnom redu.**

**AD1.)**

**MIRAN ŠOIĆ** - Prelazimo na prvu točku dnevnog reda - Prijedlog Mreže osnovnih škola za područje grada Samobora.

Molim gosp. Juru Horvata, pročelnika da da kratko obrazloženje pore materijala koje ste dobili.

 **JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

 Otvaram raspravu.

Da li ima pitanja? Ako nema, zatvaram raspravu i dajem na glasovanje Prijedlog Mreže osnovnih škola za područje grada Samobora.

Nakon provedenog glasovanja Gradsko vijeće Grada Samobora jednoglasno je (23 "za") donijelo je sljedeći

**PRIJEDLOG MREŽE**

osnovnih škola za područje grada Samobora u tekstu kao što je dan u materijalima za sjednicu.

 Tekst Prijedloga mreže osnovnih škola prilaže se ovom zapisniku i njegov je sastavni dio.

**AD2.)**

**MIRAN ŠOIĆ** - Prelazimo na drugu točku dnevnog reda - Prijedlog odluke o izradi III. izmjena i dopuna Odluke o donošenju Generalnog urbanističkog plana grada Samobora.

Molim gosp. Marinka Džepinu, pročelnika Upravnog odjela za gospodarstvo, razvoj i projekte Europske unije da u ime predlagatelja da uvodno obrazloženje.

 **MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za zaštitu okoliša i prostorno uređenje i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 **ZLATKO REŠETAR** - Samo jedna kratka napomena. Da li je ovu točku možda trebalo promijeniti s točkom 9., ili povezati s točkom 9., jer je prvo po točci 9. dnevnog reda Izvješće o zapisima stručne analize, a onda ići u ovo.

 **MARINKO DŽEPINA** - Osobno mislim, a o tome smo razgovarali, stručne službe Grada su donesle ovakav zaključak da je potrebno da se ide najprije s III. izmjenama i dopunama Generalnog urbanističkog plan, pa da onda pod sljedećom točkom, koja je u dnevnom redu broj 9. Za mene je to nebitno u ovom trenutku, najvažnije je da omogućimo i da donesemo tu odluku, s kojom bi se ušlo u taj postupak izmjena i promjena GUP-a. Ono što bih još molio na kraju, ujedno sve vas bih i podsjetio, da informirate u svojim mjesnim odborima, gradskim četvrtima, sve naše stanovnike, sve žitelje, sve institucije i ustanove da smo krenuli u III. izmjene i dopune GUP-a, i da na taj način damo jednu široku informaciju ljudima koji su zainteresirani, a imaju interes da se to promjeni, da u tome i sudjeluju.

 **DAMIR SKOK** - Ja bih se referirao oko ove točke, jer me gosp. Džepina upravo sa svojom diskusijom potaknuo na razgovor, a malo se odnosi na ove zadnje radove u Obrtničkoj i Livadićevoj ulici i na Trgu. Naime, tako sam diskutirao i na prošloj sjedini, jer mi je bilo vrlo jasno o čemu mi glasamo, pa sam zato i glasao protiv, možda bi glasao i za, tko zna, čuli smo i na tribinama i na radiju dogradonačelnika Staneca koji kaže da će se pratiti situacija oko prometa pa se u skladu s time eventualno donositi neke promjene. Ja se osobno ne bih osudio na taj način pristupiti rješavanju ovog problema prometne regulacije i svega oko ovoga što se cijelo ljeto zbivalo iz jednog razloga, što mislim da se na vrijeme informirala javnost oko toga kako će se točno provoditi radovi i da se nisu mijenjale teorije tijekom toga, ali da sada ne ulazimo u to tko je što rekao i kada. Mislim da je vrlo bitno i zamolio bih kolege iz gradske uprave da to malo bolje rade, oko informiranja javnosti. Naime, mislim da bi se spriječilo puno nekakvim disonantnih tonova tijekom ovog ljeta i gradnje i svih radova, na kojima ću ja čestitati u onom dijelu da su napravljeni na vrijeme. Sada stvarno iskreno razgovaram kada govorim da ove promjene donose pozitivno s jedne strane, a stara regulacija je donosila pozitivno s jedne strane, a sve imaju svoje negativne strane, jer mislim da treba napraviti nešto krupnije. No, ne želim govoriti o tome, ispričavam se predsjedniče. Referirati ću se na ovo što je gosp. Džepina rekao, a opet je vrlo povezano s time, mislim da je bitno da ovaj grad diše i da se bez veze ne rade tenzije. Da smo na vrijeme informirali javnost o radovima, točno što će biti izvedeno i kako, da bi puno ljudi odustalo od nekakvog blaćenja i svega drugog. Isto tako gosp. Džepina, mislim da naravno mi kao vijećnici uvijek imamo zadatak informirati susjede i kolege iz stranke i mjesne odbore, ali mislim da bi tu trebala perjanica, odnosno inicijativa doći od Grada. Znači da Grad kroz svoje kanale informiranja javnosti bude nositelj upravo tog informiranja.

 **MIRAN ŠOIĆ** - Da li ima još prijedloga?

 **ŽELJKO STANEC** - Baš dobro Damire što si me podsjetio na to i potpuno se slažem, sigurno čovjek napravi neke greške, možda smo i mogli bolje informirati javnost oko te nove prometne regulacije, to je činjenica. Ja sam se prije svega uvijek osvrtao na neku stvar da ćemo poboljšavati, to sam mislio na regulaciju prometa isključivo koja je vezani uz semafore. Znači nismo mogli točno utvrditi vremenske razmake puštanja vozila dok se to ne definira s brojem, odnosno s količinom automobila koji prolaze kroz određenu ulicu, na to sam mislio da ćemo poboljšavati i još uvijek je to u toku. Sigurno da nije još fiksno dok se na temelju podataka ne vidi točno rješenje.

 Ovo što se tiče javnosti, evo sada sam se sjetio, ja bih zamolio tebe kao gradskog vijećnika, jer pred dvije ili tri sjednice, ne sjećam se točno, dali ste jednu inicijativu Gradu, odnosno da možete pomoći u rješenju rješavanja opskrbom pitkom vodom gore u Noršić Selu. Inicirali ste jedan sastanak, kojemu sam osobno i ja sudjelovao, pa ste zatražili od Grada Samobora da se isto uključi u taj projekt, što mogu reći da neku obavezu koju smo mi dogovorili na tom sastanku, gdje ste vi bili prisutni, mi smo to ispoštovali. Znači mještane Kostanjevca na neki način, nismo ih nagovorili, nego smo im rekli da bi to bilo jako dobro za njih da se kaptaža, odnosno rezervoar u Noršić Selu može puniti vodom iz Kostanjevca, a da će na račun toga imati besplatno održavanje tog sustava snabdijevanja pitkom vodom u Kostanjevcu. Sada me zanima, jer nemam nikakvih informacija, niti ne mogu doći do pravih informacija u Vodovodu i odvodnji. Što je sada s tim projektom? Bili smo tu osobno prisutni i vi i ja, gosp. Milan Bandić je rekao da će u devetom mjesecu riješiti problem snabdijevanja pitkom vodom mještanima Noršić Sela, a isto onda i Jarušja.

 **DAMIR SKOK** - Dozvoljavate da odgovorim na ovo. Hvala lijepo dogradonačelniče, dragi prijatelju Željko, zadnji sastanak bio je prošli ponedjeljak u Zagrebačkom Vodovodu i odvodnji i ako mi dozvolite imam po točkama što se radi. U javnost se još nije išlo, jer predstoji idući tjedan sastanak upravo s vama, s Vodovodom i odvodnjom. Bilo je u jednom trenutku prije tri tjedna puknuće još jedne cijevi, ali ono što je prvo napravljeno odmah je kaptaža Stojdrage spojena na Žumberački vodovod, koji je odmah oslobodio cisterne. Gore idu četiri cisterne dnevno. Projekt koji je izgledao u manjem obimu, sada ću vam reći što je sve napravljeno i kako će ići dalje, naravno u suradnji s Gradom Samoborom, ali čak su me molili iz Vodovoda nemojte ići s tim podacima jer moramo prvo s gradskom upravom Samobor napraviti podatak. Nije nikakva tajna nego jednostavno tako. Pitanje je sada kada čujete obim da li će biti ono što je rečeno u jedanaestom mjesecu gotovo ili ne, ali to ovisi o zakonu.

 Sukladno navedenom izvršena je primarna analiza koja obuhvaća, rekonstrukciju postojeće precrpne stanice, dogradnja obnova krova nove pumpe, to je u Kostanjevcu.

Nakon detaljne analize se vidjelo i tu će biti dograđena stanica i spojena na struju i slično, što će opet plaćati Grad Zagreb. Znači ovo što ste sada morali plaćati za struju to će biti riješeno. Rekonstrukciju i dogradnju vodospreme Kostanjevec s crpnom stanicom, izgradnju vodoopskrbnog cjevovoda, od vodospreme Kostanjevec do vodospreme Noršić Selo, te uređenje postojeće kaptaže. Procjena radova navedene investicije je 6,8 milijuna kuna. Vodovod i odvodnja je u izmjenama plana nabave za 2018. godinu predvidjela troškove izrade projektne dokumentacije, te će se ovisno o rezultatima vodoistražnih radova pokrenuti ugovaranje. Koliko znam prošli tjedan su završene sve te vodoistražne radnje, oko izvora na Noršić Selu, svih kaptaži i svega. Znači stavke su izrada idejnog, glavnog i izvedbenog projekta, rekonstrukcije postojeće precrpne stanice Kostanjevec. Sve to, Kostanjevec s crpnom stanicom još, izrada idejnog, glavnog i izvedbenog projekta, izgradnje vodoopskrbnog cjevovoda od vodospreme Kostanjevec do vodospreme Noršić Selo, izrada projektne dokumentacije za uređenje postojeće kaptaže Kostanjevec. Također, potrebno je rekonstruirati 4,8 km vodoopskrbne mreže Noršić Selo - Jarušje, za što je izrađen glavni projekt, dobiveni posebni uvjeti, a u tijeku je prikupljanje potvrda javnih tijela za glavni projekt, te će se podnijeti zahtjev za izdavanje građevinske dozvole. Procijenjena vrijednost troškova za navedenu rekonstrukciju je 7,7 milijuna kuna. Ukupna procijenjena vrijednost za rekonstrukciju mreže Noršić Selo - Jarušje i spajanje na vodocrpilište Kostanjevec iznosi 14,5 milijuna kuna i ukupno 10 km vodoopskrbne mreže. Znači kada se ušlo u problematiku prvo se vidjelo da je to puno veća investicija, vjerujte mi ono što sam rekao to ću i napraviti, ja sam svaki tjedan u Vodovodu i odvodnji. Pitanje početka radova, naravno dok prođe od sastanaka s Gradom do javne nabave, to su prevelika sredstva da bi se nekakvim bagatelnim nabavama smjelo ići, ja ću im visit na vratu, i nadamo se ako ne do kraja ove godine, sumnjam da se ovi radovi mogu izvesti, ali nisam odustao od toga. Evo, čuli ste koji je to obim radova, znači govorimo gotovo o 15 milijuna kuna.

 **MIRAN ŠOIĆ** - Malo smo šire otišli od teme.

 **ŽELJKO STANEC** - Nije stvarno zločesto, ti si Damire imao jednu najbolju namjeru, samo sam htio reći da je politika jedna stvar, a izvođenje sasvim druga stvar. Znao sam ja u startu da se ne može to riješiti, kvrcnuti s dva prsta i budemo riješili vodu, zato sam ti postavio pitanje. Sada si samo govorio o tim projektiranjima, nije doći van na cestu na mjesto, napraviti, poslikati se, nije to zločesto, daj Bog da to riješimo zajednički da budu ljudi i Noršić Sela i Kostanjevca i Jarušja zadovoljni. Samo hoću reći jednu stvar, da se ipak neki problemi ne rješavaju, ne znam, budemo to napravili horuk, jednostavno ne ide, netko ipak treba iza tih radova stajati, a u ovom slučaju ima neka odgovorna osoba u toj Vodoopskrbi i odvodnji, sve je meni jasno i nemam više pitanja.

**MIRAN ŠOIĆ** - Ovo je bila informacija, idemo se vratiti na točku dnevnog reda, pa možemo pod točkom razno dodati ove informacije.

**DAMIR SKOK** - Ono što je koji put dobro kod slikanja što daje obavezu određenim ljudima i određenim ljudima koji su pod ingerencijom tih ljudi da nešto provedu. Ono što smo rekli prvo smo vratili vodu ljudima i doveli vodu do njih, sada će im se napraviti najmoderniji cjevovod, ja ću na tome insistirati iz tjedna u tjedan u Vodovodu. Oni za sada imaju vodu i ovo će biti provedeno.

**MIRAN ŠOIĆ** - Molim da se držite teme.

**VLADIMIR SKENDROVIĆ** - Apsolutno o temi, ja nisam nikada niti van teme diskutirao. Molio bih sada decidirano odgovor, s obzirom da su sve najave da će se treći svjetski rat voditi oko vode, da mi znamo da li mi sada glasamo o prijedlogu za GUP ili je rješavanje vode na Jarušju?

 **MIRAN ŠOIĆ** - Rekao sam da smo male šire otišli u tom dijelu, ali radi se o tome da GUP ide na raspravu, mora proći svoj proces primjedaba, izrade, javnih savjetovanja i tek onda ponovno dolazi k nama na usvajanje.

Ima li još pitanja? Ako nema, zaključujem raspravu i dajem na glasovanje Prijedlog odluke o izradi III. izmjena i dopuna Odluke o donošenju Generalnog urbanističkog plana grada Samobora.

Nakon provedenog glasovanja Gradsko vijeće Grada Samobora jednoglasno je (23 "za") donijelo sljedeću

**ODLUKE O IZRADI III. IZMJENA I DOPUNA**

Odluke o donošenju Generalnog urbanističkog plana grada Samobora u tekstu kao što je dano u materijalima za sjednicu.

 Tekst Odluke o izradi III. izmjena i dopuna Odluke prilaže se ovom zapisniku i njegov je sastavni dio.

**AD3.)**

**MIRAN ŠOIĆ** - Prelazimo na treću točku dnevnog reda - Prijedlog odluke o izmjenama i dopunama Odluke o stipendiranju učenika i studenata grada Samobora.

Molim gosp. Juru Horvata, pročelnika Upravnog odjela za društvene djelatnosti da u ime predlagatelja da uvodno obrazloženje.

 **JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 **ZLATKO REŠETAR** - Prije svega za svako pohvalu je da mislimo o našim mladima i da dajemo stipendije. Ponovit ću možda od lani jednu konstataciju, da bi možda trebalo pomoći i ove koji su na doktorskim studijima, i sam sam u tom procesu, ne govorim radi sebe, nego govorim radi drugih koji su pred sličnim materijalnim izdatkom. Doktorski studij u prosjeku košta od 40 do preko 100 tisuća kuna, gdje si neki kandidati moraju to priuštiti sami, ja imam hvala Bogu tu sreću pa obiteljski to mogu riješiti, neki možda ne mogu, a mogli bi biti jako dobri doktorski kandidati.

 **MIRAN ŠOIĆ** - Da li ima još pitanja? Ovaj će se prijedlog razmatrati i voditi u sljedećem razdoblju.

S obzirom da se više nitko ne javlja za riječ zaključujem raspravu i dajem na glasovanje Prijedlog odluke o izmjenama i dopunama Odluke o stipendiranju učenika i studenata grada Samobora.

Nakon provedenog glasovanja Gradsko vijeće Grada Samobora jednoglasno je (23 "za") donijelo sljedeću

**ODLUKE O IZMJENAMA I DOPUNAMA**

Odluke o stipendiranju učenika i studenata grada Samobora u tekstu kao što je dan u materijalima za sjednicu.

 Tekst Odluke o izmjenama i dopunama Odluke prilaže se ovom zapisniku i njegov je sastavni dio.

**AD4.)**

**MIRAN ŠOIĆ** - Prelazimo na četvrtu točku dnevnog reda - Prijedlog odluke o dodjeli Nagrade za životno djelo Grada Samobora u 2018. godini.

Molim gđu Valentinu Horvat, pročelnicu Upravnog odjela da da uvodno obrazloženje.

 **VALENTINA HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za dodjelu nagrada i priznanja
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 **VLADIMIR SKENDROVIĆ -** Mislim da je ovo dosta slična situacija kao i prošle godine, neću previše duljiti, s obzirom da mi imamo tu mogućnost u ranijim aktima da dodijelimo dvije nagrade. Znam da je Odbor svoje odradio, da su donijeli odluku, tako da nisam siguran da li je moguća danas uopće bilo kakva izmjena ili samo potvrditi njihovu odluku. Ne bih me čudilo da su bila tri prijedloga, pa da je onda samo jedan, ali imamo mogućnost dodjele dvije nagrade, imamo dva prijedloga, sada valorizirati vrijednosti životnog rada i dijela Srne Jelenića i Andrije Georgijevića bi bilo stvarno iluzorno i bogohuljenje, jer su svaki u svom djelokrugu života i rada postigli zaista izuzetne rezultate. Predlažem da ako postoji takva mogućnost i dobra volja da se i gsop. Milana Jelenića Srnu uvrsti u dodjelu nagrade, mislim da to ne može financijski toliko koštati koliko bi značilo da ipak jedan čovjek za svoje obrazovne i sportske karijere zasluženo dobije tu nagradu.

 **VALENTINA HORVAT** - Evo, odgovor s pravne strane. Naime, ovlašteni predlagatelj prema Odluci o javnim priznanjima je isključivo Odbor za dodjelu nagrada i priznanja. Znači Odbor bi trebao promijeniti svoj prijedlog prema Vijeću, ako bi bilo tako, ili vi kao vijećnik imate pravo podnošenja amandmana, kao što znate po Poslovniku proceduru.

 **VLADIMIR SKENDROVIĆ** - Mogu li danas na samoj sjednici dati amandman za promjenu?

 **VALENTINA HORVAT** - Možete sukladno Poslovniku Gradskog vijeća, ako se većina vijećnika složi s podnošenjem takvog amandmana.

 **MIRAN ŠOIĆ** - Evo, ja bih ipak da mi ostanemo kod onoga što je predložio Odbor i na koji način je to razmatrao oko ove nagrade.

 **VLADIMIR SKENDROVIĆ** - Ja se pozivam na Poslovnik kojega je uvažena pročelnica iznijela i tražim da se o amandmanu za dodjelu nagrada ipak glasa.

 **MIRAN ŠOIĆ** - Samo da pitam Valentinu, da li to mora biti u pisanom obliku? Znači, amandman mora biti u pisanom obliku.

 **VLADIMIR SKENDROVIĆ** - Onda molim pauzu od desetak minuta da ga napišem.

 **MIRAN ŠOIĆ** - Idemo na glasanje, tko je za to da se odobri podnošenje amandmana? Tko je za odobrenje?

 **Nakon provedenog glasovanja Gradsko vijeće Grada Samobora većinom glasova nije prihvatilo prijedlog vijećnika gosp. Vladimira Skendrovića da se dozvoli podnošenje amandmana.**

**MIRAN ŠOIĆ** - Budući da prijedlog nije prihvaćen dajem na glasovanje Prijedlog odluke o dodjeli Nagrade za životno djelo Grada Samobora u 2018. godini.

Nakon provedenog glasovanja Gradsko vijeće Grada Samobora većinom glasova (22 "za" i 1 "protiv") donijelo je sljedeću

**ODLUKU**

o dodjeli Nagrade za životno djelo Grada Samobora u 2018. godini u tekstu kao što je dan u materijalima za sjednicu.

Tekst Odluke prilaže se ovom zapisniku i njegov je sastavni dio.

**AD5.)**

**MIRAN ŠOIĆ** - Prelazimo na petu točku dnevnog reda - Prijedlog odluke o dodjeli Nagrada Grada Samobora u 2018. godini.

Molim gđu Valentinu Horvat da da uvodno obrazloženje.

**VALENTINA HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za dodjelu nagrada i priznanja
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog odluke o dodjeli Nagrada Grada Samobora u 2018. godini.

Nakon provedenog glasovanja Gradsko vijeće Grada Samobora većinom glasova (21 "za" i 2 "protiv") donijelo je sljedeću

**ODLUKU**

o dodjeli Nagrada Grada Samobora u 2018. godini u tekstu kao što je dan u materijalima za sjednicu.

 Tekst Odluke prilaže se ovom zapisniku i njegov je sastavni dio.

**AD6.)**

**MIRAN ŠOIĆ** - Prelazimo na šestu točku dnevnog reda - Prijedlog odluke o kriterijima, mjerilima i načinu financiranja decentraliziranih funkcija Javne vatrogasne postrojbe Grada Samobora u 2018. godini.

Molim gosp. Marinka Džepinu da da uvodno obrazloženje.

 **MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za gospodarstvo, poduzetništvo, obrtništvo i ulaganja
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog odluke o kriterijima, mjerilima i načinu financiranja decentraliziranih funkcija Javne vatrogasne postrojbe Grada Samobora u 2018. godini.

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeću

**ODLUKU**

o kriterijima, mjerilima i načinu financiranja decentraliziranih funkcija Javne vatrogasne postrojbe Grada Samobora u 2018. godini u tekstu kao što je dan u materijalima za sjednicu.

 Tekst Odluke prilaže se ovom zapisniku i njegov je sastavni dio.

**AD7.)**

**MIRAN ŠOIĆ** - Prelazimo na sedmu točku dnevnog reda - Polugodišnji izvještaj o izvršenju Proračuna Grada Samobora za 2018. godinu.

Molim gosp. Željka Radovanića, pročelnika Upravnog odjela za financije da u ime predlagatelja da uvodno obrazloženje.

 **ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 **VLADIMIR SKENDROVIĆ** - Neću previše duljiti, više ću se osvrnuti na ovo izlaganje pročelnika. Forma i sadržaj su dva različita pojma, dakle forma u načelu zadovoljava i ona može kao takva proći, sadržaj je puno bitniji i on će na naplatu doći na kraju ove godine. Dosta varljivo to sve skupa se može prikazati kad uđete malo u par stavki gdje je indeksacija vrlo niska, zapravo bolje reći zabrinjavajuća, a ona će biti pokazana upravo na kraju. Tu su prihodi od prodaje nefinancijske imovine, gdje mi imamo sada na 10%, a gdje su planske veličine izuzetno visoke i gotovo nemoguće ih je realizirati. Da poklonite pod but, zašto svu ovu zemlju na gmajni itd., nećemo doći niti približno dvadeset jedan milijun, kada tome pridodate da ćemo imati velikih problema i s ovih par stavki koje su po dva, tri, četiri milijuna, gdje je realno očekivati podbačaj. Mi ćemo godinu završiti s debelim minusom, što ne mora značiti da će likvidnost biti poljuljana, ali neće biti realizirani programi i planovi, koje ste vi kao većina izglasali, i digli ruku za takav proračun, za kojeg sam tada rekao da je nerealan i nije bio odraz stvari realnih događanja u našoj državi. Mislim da ovo nije dobar smjer i opet tvrdim da smo u masu ovih stvari samo brojkama pokriveni, ali nemamo pokrića u stvarnom. Mi generiramo gubitak iz godine u godinu, on se stalno pretače iz šupljega u prazno, ali jednostavno to će negdje morati puknuti i doći će kraj. Kraj će biti na kraju ove godine kada nećemo za sljedeću godinu moći planirati bez velikih kreditnih zaduženja nikakav projekt, jer nećemo biti financijski moćni to odrediti. Naš kapital svaki dan je sve manji, svaki dan je sve opterećeniji i ovo izvješće o Proračunu za prvih šest mjeseci je previše varljiva slika da bi ga mogli kao takvog prihvatiti.

 **ZLATKO REŠETAR** - Prije svega slažem se s kolegom Skendrovićem oko ovog prihoda od nefinancijske imovine, samo 10% je ostvareno u prvih šest mjeseci i tu treba biti jako, jako oprezan, jer isto razliku do dvadeset jedan milijun od dva milijuna i sto tisuća kuna je vrlo teško da će se realizirati. Uz to mi je zapelo za oko pod rashodima za nabavu nefinancijske imovine, gdje je svašta navedeno, navedena je uredska oprema i namještaj u iznosu od petsto petnaest tisuća kuna. Interesira me, da li mi možete reći ili me pismeno izvijestiti, što je to nabavljeno od uredske opreme ili namještaja za petsto petnaest tisuća kuna? Dok vidim da sanacija klizišta iznosi dvadeset jednu tisuću kuna, nadzorne kamere sedamdeset četiri tisuće kuna. Ovo mi se čini jako velika stavka, to je preko pola milijuna kuna.

 **MIRAN ŠOIĆ** - Gosp. Radovanić da li ćemo pismeno odgovoriti ili možete sada dati odgovor.

 **ŽELJKO RADOVANIĆ** - Upravo s kolegicom koja prati ovaj dio pozicije kao rashod pokušavamo se prisjetiti. Dakle, radilo se sasvim sigurno i o tabletima koji su pred vama i o serveru i još po nečemu. Dakle, da bi ova stavka bila ovakva ja ću tijekom sjednice tražiti analitičku karticu pa vam istu dati na uvid.

 **Predsjednik Gradskog vijeća Grada Samobora konstatira da je stigla vijećnica gđa Irena Kapor, te su sada trenutno nazočna na sjednici 22 vijećnika.**

**MIRAN ŠOIĆ** - Ima li još pitanja? Ako nema, zaključujem raspravu i dajem na glasovanje Polugodišnji izvještaj o izvršenju Proračuna Grada Samobora za 2018. godinu.

Nakon provedenog glasovanja Gradsko vijeće Grada Samobora većinom glasova (17 "za", 3 "protiv" i 2 "suzdržan") donijelo je sljedeći

**POLUGODIŠNJI IZVJEŠTAJ**

 o izvršenju Proračuna Grada Samobora za 2018. godinu u tekstu kao što je dan u materijalima za sjednicu.

 Tekst Polugodišnjeg izvještaja prilaže se ovom zapisniku i njegov je sastavni dio.

**AD8.)**

**MIRAN ŠOIĆ** - Prelazimo na osmu točku dnevnog reda - Izvješće o radu gradonačelnika Grada Samobora za razdoblje od 01. 01. – 30. 06. 2018. godine.

Molim gđu Valentinu Horvat, pročelnicu da u kratkim crtama da uvodno obrazloženje.

 **VALENTINA HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Izvješće o radu gradonačelnika Grada Samobora za razdoblje od 01. 01. – 30. 06. 2018. godine.

Nakon provedenog glasovanja Gradsko vijeće Grada Samobora većinom glasova (17 "za", 3 "protiv" i 2 "suzdržan") donijelo je sljedeći

**ZAKLJUČAK**

**I.**

Prihvaća se Izvješće o radu gradonačelnika Grada Samobora za razdoblje od 01.01. - 30.06.2018. godine.

**II.**

Tekst Izvješća prilaže se ovom zaključku i njegov je sastavni dio.

**AD9.)**

**MIRAN ŠOIĆ** - Prelazimo na devetu točku dnevnog reda - Izvješće o zaključcima stručne analize zaprimljenih inicijativa u svrhu utvrđivanja osnovanosti pokretanja postupaka za izradu i donošenje prostornih planova i njihovih izmjena i dopuna u razdoblju od 01. rujna 2017. – 29. kolovoza 2018. godine.

Molim gosp. Marinka Džepinu, pročelnika da da kratko uvodno obrazloženje.

 **MARINKO DŽEPINA** - Daje kratko uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za zaštitu okoliša i prostorno uređenje i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Izvješće o zaključcima stručne analize zaprimljenih inicijativa u svrhu utvrđivanja osnovanosti pokretanja postupaka za izradu i donošenje prostornih planova i njihovih izmjena i dopuna u razdoblju od 01. rujna 2017. – 29. kolovoza 2018. godine.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

**I.**

Prihvaća se Izvješće o zaključcima stručne analize zaprimljenih inicijativa u svrhu utvrđivanja osnovanosti pokretanja postupaka za izradu i donošenje prostornih planova i njihovih izmjena i dopuna u razdoblju od 01. rujna 2017. do 29. kolovoza 2018. godine u tekstu kao što je dan u materijalima za sjednicu.

**II.**

Tekst Izvješća prilaže se ovom zaključku i njegov je sastavni dio.

**AD10.)**

**MIRAN ŠOIĆ** - Prelazimo na desetu točku dnevnog reda - Prijedlog zaključka o davanju suglasnosti gradonačelniku za potpis okvirnog sporazuma u postupku javne nabave usluge prijevoza učenika osnovnih škola na području grada Samobora.

Molim gosp. Željka Radovanića, pročelnika Upravnog odjela za financije da u ime predlagatelja da uvodno obrazloženje.

 **ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

 **IRENA FRANCEKOVIĆ** - Samo bih htjela čuti od nekoga tko to zna, što to uključuje taj prijevoz školske djece, na koji način je to riješeno, da li se djecu vozi od kuće do škole, da li to uključuje prijevoz redovnom linijom ili imaju neke posebne pokaze ili je nešto treće, da nam netko obrazloži točno o čemu se radi?

 **JURO HORVAT** - Dakle, pokušat ću na vaše pitanje odgovoriti na način da se učenici u samoborske osnovne škole prevoze redovitim linijama zajednice ponuditelja Samoborček EU grupe i Autoturista. Dakle, učenik od najbliže autobusne stanice pa do stanice koja je najbliže odgojno-obrazovnoj ustanovi.

 **IRENA FRANCEKOVIĆ** - Ukoliko je to tako onda vas moram upozoriti na činjenicu da firma Samoborček EU grupa nije kvalificirani koncesionar za prijevoz na linijama Samobor i okolna mjesta. Zanima me na koji način ste to onda riješili? Koliko ja znam postojeći koncesionar je u stečaju i koncesija ne postoji, smatram da bi trebalo raspisati novu koncesiju ukoliko želite ozakoniti prijevoz čak i školske djece na tim linijama.

 **MIRAN ŠOIĆ** - Da li ima potrebe primjedbu ovu raspraviti? Ne. Ima li još pitanja?

 **ZLATKO REŠETAR** - Mene interesira sljedeće, da li se uz ovu suglasnost, odnosno uz ovaj sporazum još i dodatno plaća subvencija pokaza osnovnoškolskoj djeci i srednjoškolskoj djeci?

 **JURO HORVAT** - Dakle, radi se o predmetu prijevoza učenika osnovnih škola grada Samobora, ovim natječajem za dvogodišnje razdoblje obuhvaćen je samo prijevoz učenika osnovnih škola grada Samobora.

 **ZLATKO REŠETAR** - Da li se subvencionira njihov pokaz iz nekog drugog izvora?

 **JURO HORVAT** - Dakle, prijevoz učenika samoborskih osnovnih škola financira se iz sredstava Ministarstva znanosti i obrazovanja iz općih prihoda i primitaka.

 **IRENA FRANCEKOVIĆ** - Sada kada ste to na ovaj način obrazložili moram se referirati na jedno pitanje jedne naše sugrađanke na vašoj stranici Grad Samobor gradska uprava, gdje je bilo postavljeno pitanje, zašto se ne riješe pokazi za školsku djecu na području grada, na način da djeca koja stanuju u okolnim mjestima i recimo idu u neku od područnih škola, nemaju pravo na prijevoz do Muzičke škole u Samoboru ili nekog sportskog objekta ili treninga. Znači da im se uskraćuje osnovno pravo da su jednaka sa svom ostalom djecom koja žive na području grada Samobora i imaju mogućnost koristiti sve ostale blagodati koje Grad Samobora kao takav nudi. Da li se tu razmišlja o nekakvom dogovoru s prijevoznikom, nekim budućim očito, jer ovaj više nema koncesiju, da se na neki način ti pokazi riješe da vrijede na cijelom području grada Samobora?

 **JURO HORVAT** - Dakle, Zakonom o odgoju i obrazovanju je predviđeno koja obveza je osnivača osigurati prijevoz učenicima osnovnih škola od kuće do škole i nazad. Što se tiče prijevoza učenika na van nastavne i na van školske aktivnosti postoji takva mogućnost gdje se regulira nekakav popust na prijevoz u iznosu od 50%.

 **VLADIMIR SKENDROVIĆ -** Nisam se mislio previše elaborirati, ali mislim da je previše važna točka sa stajališta da može bitno neizglasavanje ovakve suglasnosti bi zapravo generiralo veliki problem djeci koja koriste prijevoz u dolasku do svoje škole. Mi ćemo podržati ovaj prijedlog, bez obzira što on iza sebe nosi neke druge konotacije. Za pitanja općenito izvršenja javnog prijevoza na području grada Samobora, koje je katastrofalno, predlažem da imamo posebnu točku dnevnog reda, da ovo Vijeće o tome iznese svoj stav. Apeliram na sve da ovu odluku podržimo jer je ona direktno usmjerena na prijevoz učenika i stvorila bi stvarno veliki problem.

**ZLATKO REŠETAR** - Evo, ja ovu minutu ili dvije malo razmišljam o vašim odgovorima koje sam dobio i pokušavam si to posložiti u glavi. Ako sam dobro shvatio mi znači sufinanciramo prijevozniku koji je ionako već ima redovite linije na tim pravcima u nekakvo redovito vrijeme voznog reda, sufinanciramo prijevoz djece i još dodatno se na neki način sufinanciraju njihovi pokazi. Znači dva puta sufinanciraju se jedne te iste stvari, jedno iz našeg proračuna preko ovoga, a drugo iz izvora koje ste vi naveli. Da li sam ja to dobro shvatio?

**KREŠO BELJAK** - Niste gosp. Rešetar najbolje shvatili, pa bi trebali još malo materijale pročitati. Imate vi pravo kao političar biti protiv, protiv toga da se osigura prijevoz učenika, to je vaše pravo, tako da ne vidim ništa sporno u tome. Ako trebate bilo kakva objašnjenja siguran sam da možete u Upravnom odjelu za društvene djelatnosti najaviti se na sastanak gdje će vam se sve prezentirati.

**ZLATKO REŠETAR** - Ja niti u jednom trenutku nisam rekao da sam protiv, niti ću glasati protiv, niti ću ikad glasati protiv djece, a sjećam se nekih amandmana protiv djece koji su odbijeni ovdje. Mene je samo interesirao način na koji se financira prijevoz naše djece, da li je adekvatan i da li bi se moglo nešto bolje organizirati.

**MIRAN ŠOIĆ** - Da li se još netko javlja? Ako ne zaključujem raspravu i dajem na glasovanje Prijedlog zaključka o davanju suglasnosti gradonačelniku za potpis okvirnog sporazuma u postupku javne nabave usluge prijevoza učenika osnovnih škola na području grada Samobora.

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

1. Prihvaća se informacija o provedenom otvorenom postupku javne nabave velike vrijednosti za NABAVU USLUGE PRIJEVOZA UČENIKA OSNOVNIH ŠKOLA NA PODRUČJU GRADA SAMOBORA, pod evidencijskim brojem nabave 2-VV-18-2, te se daje suglasnost gradonačelniku Grada Samobora za potpis okvirnog sporazuma na razdoblje od 2 godine s jednim gospodarskim subjektom, zajednicom ponuditelja: SAMOBORČEK EU GRUPA d.o.o., Dobriše Cesarića 26, 10430 Samobor, OIB: 99947212783 i AUTOTURIST SAMOBOR d.o.o., Dobriše Cesarića 26, 10430 Samobor, OIB: 95485292543, pod brojem SAMOBOR 08/18 od 21.08.2018. godine u iznosu od 6.477.400,00 kuna bez PDV-a, što s PDV-om u iznosu od 1.619.350,00 kuna ukupno iznosi 8.096.750,00 kuna te ugovora o javnoj nabavi temeljem sklopljenog okvirnog sporazuma.
2. Sredstva za nabavu iz točke 1. ovog zaključka osigurana su u Proračunu Grada Samobora za 2018. godinu, Razdjelu 004, Program Decentralizirane funkcije, Aktivnost Poboljšanje učeničkog standarda, podskupina 323 (Prijevoz učenika osnovnih škola) i Projekciji proračuna Grada Samobora za 2019. i 2020., Razdjel 004, Program Decentralizirane funkcije, Aktivnost Poboljšanje učeničkog standarda, podskupina 32 Materijalni rashodi.

**AD11.)**

**MIRAN ŠOIĆ** - Prelazimo na jedanaestu točku dnevnog reda - Prijedlog zaključka o davanju suglasnosti gradonačelniku za potpis okvirnog sporazuma u postupku javne nabave loživog ulja za osnovne škole.

Molim gosp. Željka Radovanića da da uvodno obrazloženje.

 **ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za društvene djelatnosti i brigu za mladež
* Odbor za financije i proračun i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog zaključka o davanju suglasnosti gradonačelniku za potpis okvirnog sporazuma u postupku javne nabave loživog ulja za osnovne škole.

Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeći

**ZAKLJUČAK**

1. Prihvaća se informacija o provedenom otvorenom postupku javne nabave male vrijednosti za NABAVU LOŽIVOG ULJA ZA OSNOVNE ŠKOLE, pod evidencijskim brojem nabave 7-MV-18-09, koji je objavljen u Elektroničkom oglasniku javne nabave pod brojem 2018/S 0F2-0021160 te se daje suglasnost gradonačelniku Grada Samobora za potpis okvirnog sporazuma na razdoblje od 4 godine s jednim gospodarskim subjektom, ponuditeljem INA - Industrija nafte d.d., Avenija V. Holjevca 10, 10020 Zagreb, OIB: 27759560625, broj 50001106-2218/18 od 22.08.2018. godine u iznosu od 1.148.418,00 kuna bez PDV-a, što s PDV-om u iznosu od 287.104,50 kuna ukupno iznosi 1.435.522,50 kuna.
2. Sredstva za nabavu iz točke 1. ovog zaključka osigurana su u Proračunu Grada Samobora za 2018. godinu, Razdjelu 004, Program Decentralizirane funkcije, Aktivnost Poboljšanje učeničkog standarda, podskupina 322 (Nabava energenata za zagrijavanje prostora osnovnih škola) i Projekciji proračuna Grada Samobora za 2019. i 2020., Razdjel 004, Program Decentralizirane funkcije, Aktivnost Poboljšanje učeničkog standarda, podskupina 32 Materijalni rashodi.

**AD12.)**

**MIRAN ŠOIĆ** - Prelazimo na dvanaestu točku dnevnog reda - Prijedlog zaključka o ukidanju statusa javnog dobra za opću uporabu na dijelovima kč.br. 1564/1 i kč.br. 1564/3, k.o. Domaslovec.

Molim gosp. Marinka Džepinu da ukratko da uvodno obrazloženje.

 **MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za zaštitu okoliša i prostorno uređenje i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog zaključka o ukidanju statusa javnog dobra za opću uporabu na dijelovima kč.br. 1564/1 i kč.br. 1564/3, k.o. Domaslovec.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

1. Utvrđuje se da su kč.br. 1564/1, put, površine 1438 čhv (5172 m2), zk.ul., Popis I, k.o. Domaslovec i kč.br. 1564/3, put, površine 76 čhv (273 m2), zk.ul. Popis I, k.o. Domaslovec, javno dobro za opću upotrebu - nerazvrstana cesta u neotuđivom vlasništvu Grada Samobora, sukladno Zakonu o cestama (Narodne novine br. 84/11, 22/13, 54/13, 148/13 i 92/14) i Odluci o nerazvrstanim cestama Grada Samobora (Službene vijesti Grada Samobora br. 4/14).
2. Ukida se status dijelova javnog dobra za opću upotrebu - nerazvrstane ceste u vlasništvu Grada Samobora i to 178/5172 dijela kč.br. 1564/1, put, površine 1438 čhv (5172 m2), zk.ul., Popis I, k.o. Domaslovec i 247/273 dijela kč.br. 1564/3, put, površine 76 čhv (273 m2), zk.ul. Popis I, k.o. Domaslovec, javno dobro za opću upotrebu - nerazvrstana cesta u vlasništvu Grada Samobora, sukladno parcelacijskom elaboratu ovjerenom od Državne geodetske uprave, Područnog ureda za katastar Zagreb, Odjela za katastar nekretnina Samobor, KLASA: 932-06/18-02/10, URBROJ: 541-10-06/2-17-3 od 05.01.2018. godine, te da se iste upišu u vlasništvo Grada Samobora temeljem članka 103. Zakona o cestama.
3. Dozvoljava se, da bez ikakvog daljnjeg pitanja ili odobrenja, u zemljišnim knjigama Općinskog suda u Novom Zagrebu, Stalne službe u Samoboru, Zemljišno - knjižnog odijela, na temelju ovog zaključka izvrši ukidanje statusa javnog dobra za opću upotrebu na 178/5172 dijela kč.br. 1564/1, put, površine 1438 čhv (5172 m2), zk. ul., Popis I, k.o. Domaslovec i 247/273 dijela kč.br. 1564/3, put, površine 76 čhv (273 m2), zk.ul. Popis I, k.o. Domaslovec, sve sukladno parcelacijskom elaboratu iz točke 2. ovog zaključka, te da se iste upišu u vlasništvo Grada Samobora.

**AD13.)**

 **MIRAN ŠOIĆ** - Prelazimo na trinaestu točku dnevnog reda - Prijedlog zaključka o ukidanju statusa javnog dobra za opću uporabu na kč.br. 824/2 i kč.br. 825/2 k.o. Perivoj.

Molim gosp. Marinka Džepinu da da uvodno obrazloženje.

**¸ MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za zaštitu okoliša i prostorno uređenje i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog zaključka o ukidanju statusa javnog dobra za opću uporabu na kč.br. 824/2 i kč.br. 825/2 k.o. Perivoj.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

1. Utvrđuje se da su kč.br. 824/2, ulica Vladimira Ružđaka, pov. 34 m2, zk.ul. 773, k.o. Perivoj i kč.br. 825/2, Starčevića Ante, dvorište, pov. 7 m2, zk.ul. 889, k.o. Perivoj, javno dobro u općoj uporabi u vlasništvu Grada Samobora, sukladno Zakonu o cestama (Narodne novine br. 84/11, 22/13, 54/13, 148/13 i 92/14) i Odluci o nerazvrstanim cestama Grada Samobora (Službene vijesti Grada Samobora br. 4/14).
2. Ukida se status javnog dobra u općoj uporabi u vlasništvu Grada Samobora i to na cijeloj kč.br. 824/2, ulica Vladimira Ružđaka, pov. 34 m2, zk.ul. 773, k.o. Perivoj i kč.br. 825/2, Starčevića Ante, dvorište, pov.7 m2, zk.ul. 889, k.o. Perivoj sukladno parcelacijskom elaboratu ovjerenom od Državne geodetske uprave, Područnog ureda za katastar Zagreb, Odjela za katastar nekretnina Samobor, KLASA: 932-06/18-02/322, URBROJ: 541-10-06/4-18-3 od 08. 05.2018. godine, te da se iste upišu u vlasništvo Grada Samobora temeljem članka 103. Zakona o cestama.
3. Dozvoljava se, da bez ikakvog daljnjeg pitanja ili odobrenja, u zemljišnim knjigama Općinskog suda u Novom Zagrebu, Stalne službe u Samoboru, Zemljišno - knjižnog odijela, na temelju ovog Zaključka izvrši ukidanje statusa javnog dobra za opću upotrebu cijele kč.br. 824/2, ulica Vladimira Ružđaka, pov. 34 m2, zk.ul. 773, k.o. Perivoj i kč.br. 825/2, Starčevića Ante, dvorište, pov. 7m2, zk.ul. 889, k.o. Perivoj, a sve sukladno parcelacijskom elaboratu iz točke 2. ovog zaključka, te da se iste upiše u vlasništvo Grada Samobora.

**AD14.)**

**MIRAN ŠOIĆ** - Prelazimo na četrnaestu točku dnevnog reda - Prijedlog zaključka o ukidanju statusa javnog dobra za opću uporabu na dijelu kč.br. 239/15 k.o. Domaslovec.

Molim gosp. Marinka Džepinu da da uvodno obrazloženje.

**¸ MARINKO DŽEPINA** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Raspravu po navedenoj točki dnevnog reda provela su sljedeća radna tijela:

* Odbor za zaštitu okoliša i prostorno uređenje i
* Odbor za statutarno - pravna pitanja

te su donijeli zaključak o prihvaćanju navedene točke dnevnog reda.

Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog zaključka o ukidanju statusa javnog dobra za opću uporabu na dijelu kč.br. 239/15 k.o. Domaslovec.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

1. Utvrđuje se da je kč.br. 239/15, put Skendrovićev put, površine 4670 m2, zk.ul., Popis I, k.o. Domaslovec javno dobro za opću upotrebu - nerazvrstana cesta u neotuđivom vlasništvu Grada Samobora, sukladno Zakonu o cestama (Narodne novine br. 84/11, 22/13, 54/13, 148/13 i 92/14) i Odluci o nerazvrstanim cestama Grada Samobora (Službene vijesti Grada Samobora br. 4/14).
2. Ukida se status dijela javnog dobra za opću upotrebu - nerazvrstane ceste u neotuđivom vlasništvu Grada Samobora i to 26/4670 dijela kč.br. 239/15, put Skendrovićev put, površine 4670 m2, zk.ul., Popis I, k.o. Domaslovec, sukladno parcelacijskom elaboratu ovjerenom od Državne geodetske uprave, Područnog ureda za katastar Zagreb, Odjela za katastar nekretnina Samobor, KLASA: 932-06/18-02/383, URBROJ: 541-10-06/2-18-3 od 29.05.2018. godine, te da se isti upišu u vlasništvo Grada Samobora temeljem članka 103. Zakona o cestama.
3. Dozvoljava se, da bez ikakvog daljnjeg pitanja ili odobrenja, u zemljišnim knjigama Općinskog suda u Novom Zagrebu, Stalne službe u Samoboru, Zemljišno - knjižnog odijela, na temelju ovog zaključka izvrši ukidanje statusa javnog dobra za opću upotrebu na 26/4670 dijela kč.br. 239/15, put Skendrovićev put, površine 4670 m2, zk.ul., Popis I, k.o. Domaslovec, sve sukladno parcelacijskom elaboratu iz točke 2. ovog zaključka, te da se isti upiše u vlasništvo Grada Samobora.

**AD15.)**

 **MIRAN ŠOIĆ** - Prelazimo na petnaestu točku dnevnog reda - Prijedlog zaključka o izdavanju instrumenata osiguranja prema Ugovoru o nabavi spremnika za odvojeno prikupljanje otpada.

Molim gosp. Natka Gaberca, voditelja Referade za komunalnu infrastrukturu i promet da u ime predlagatelja da uvodno obrazloženje.

 **NATKO GABERC** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Otvaram raspravu.

S obzirom da se nitko ne javlja za riječ zaključujem raspravu i dajem na glasovanje Prijedlog zaključka o izdavanju instrumenata osiguranja prema Ugovoru o nabavi spremnika za odvojeno prikupljanje otpada.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

Odobrava se izdavanje instrumenta osiguranja u vidu dvije (2) bjanko zadužnice, svaka na iznos od 1.000.000,00 kuna, ovjerene i potvrđene od strane javnog bilježnika, u svrhu ispunjenja Ugovora br. 2018/001387 o nabavi spremnika za odvojeno prikupljanja otpada, sklopljenog između Grada Samobora i Fonda za zaštitu okoliša i energetsku učinkovitost.

**AD16.)**

 **MIRAN ŠOIĆ** - Prelazimo na šesnaestu točku dnevnog reda - Ostale informacije.

 Da li ima pitanja ili prijedloga? Evo gosp. Radovanić se javio, dobio je tablicu.

 **ŽELJKO RADOVANIĆ** - Iskreno nisam dobio tablicu, ali je sve bilo u materijalima koje imaju vijećnici pred sobom. Na stranici 52, 7b dodatka je vidno da Grad Samobor ima u izvornom planu tristo tisuća kuna, da je utrošeno na opremu sto trideset pet tisuća kuna, nabava tableta i ovo što sam rekao na ovaj dio koji se odnosi na server. Dakle izvješće je konsolidirano, znači govori o svim proračunskim korisnicima, izvješće na koje se je poštovani vijećnik referirao s upitom, tako da se može vidjeti i na stranici 70 - nabava oprema i knjiga u iznosu od sto trideset četiri tisuća kuna, a mogli bi i u Vatrogasnoj postrojbi vidjeti na jednoj od stranica, mogli bi vidjeti na Pučkom učilištu ili na Kinu nabava opreme koja je u tijeku. To je upravo ovaj iznos koji smo spomenuli tih cca petsto tisuća kuna koje vi iščitavate u jednom iznosu iz proračuna.

 **MIRAN ŠOIĆ** - Da li se još netko javlja? Ako ne, napominjem da ćemo se idući mjesec vidjeti ponovno na sjednici, pravovremeno ćete biti obaviješteni.

 Zahvaljujem se na suradnji, vidimo se.

S obzirom da je Dnevni red današnje sjednice iscrpljen, zaključujem 12. sjednicu Gradskog vijeća Grada Samobora.

Dovršeno u 15:42 sati.

**ZAPISNIČARKA PROČELNICA PREDSJEDNIK**

**Nada Gorišek Valentina Horvat, dipl.iur. Miran Šoić**